**ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ**

**ΓΕΝΙΚΗ ΓΡΑΜΜΑΤΕΙΑ ΑΘΛΗΤΙΣΜΟΥ**

**ΓΡΑΦΕΙΟ ΤΥΠΟΥ**

**Αθήνα, 19-05-2020**

**ΔΕΛΤΙΟ ΤΥΠΟΥ**

**Σε λειτουργία η πλατφόρμα προεγγραφής των ερασιτεχνικών αθλητικών σωματείων για τη δημιουργία του «Μητρώου Αθλητικών Σωματείων»**

**Προθεσμία καταγραφής έως τις 5 Ιουνίου για να ενταχθούν τα Σωματεία στα σχεδιαζόμενα μέτρα στήριξης του ερασιτεχνικού αθλητισμού**

Άνοιξε σήμερα, Τρίτη 19 Μαΐου, η πλατφόρμα προεγγραφής των ερασιτεχνικών αθλητικών σωματείων όλης της χώρας, που διαθέτουν την Ειδική Αθλητική Αναγνώριση, για τη δημιουργία του «Μητρώου Αθλητικών Σωματείων» στη Γενική Γραμματεία Αθλητισμού.

Η πλατφόρμα βρίσκεται στο site της ΓΓΑ ([www.gga.gov.gr](http://www.gga.gov.gr)/mitroo) και θα παραμείνει σε ισχύ έως και την Παρασκευή, 5 Ιουνίου.

Η προεγγραφή των ερασιτεχνικών σωματείων συνδέεται και με τα σχεδιαζόμενα μέτρα στήριξής τους, από την πανδημία του κορωνοϊού, στην επανεκκίνηση του ερασιτεχνικού αθλητισμό.

Η δημιουργία του «Μητρώου Αθλητικών Σωματείων», ως προπαρασκευαστικό στάδιο του καινοτόμου εγχειρήματος της δημιουργίας «Μητρώου Αθλητικών Φορέων», απόρροια της συνεργασίας του Υφυπουργείου Αθλητισμού με το Υπουργείο Ψηφιακής Διακυβέρνησης, θα καταγράψει για πρώτη φορά στην Ελλάδα το ακριβές σύνολο των αθλητικών ερασιτεχνικών σωματείων.

Η τεχνολογία και η πληροφορική τίθενται στις υπηρεσίες της αθλητικής οικογένειας, την ώρα που ο ψηφιακός κόσμος εξαπλώνεται ταχύτατα στη χώρα μας και ο αθλητισμός μας μπαίνει γοργά στην ψηφιακή εποχή.

Από τις 13 Απριλίου έχουν ενημερωθεί οι 48 αθλητικές Ομοσπονδίες για να αποστείλουν επικαιροποιημένα τα στοιχεία των σωματείων μελών τους, προκειμένου να ξεκινήσει η όλη διαδικασία. Έως και χτες είχαν ανταποκριθεί οι 42 εξ αυτών (πλην των ΕΠΟ, ΕΟΚ, ΣΕΓΑΣ, ΚΟΕ, ΕΟΥΔΑ και ΟΜΑΕ).

Για τη λειτουργία, λοιπόν, της ειδικής πλατφόρμα προεγγραφής αθλητικών σωματείων, τις προθεσμίες, τη διαδικασία και τη δημιουργία του ««Μητρώου Αθλητικών Σωματείων», απεστάλη σήμερα από τον Υφυπουργό Πολιτισμού και Αθλητισμού, Λευτέρη Αυγενάκη, η παρακάτω επιστολή προς όλες τις Ομοσπονδίες, με κοινοποίηση προς τα σωματεία όλης της χώρας:

«*Σας ενημερώνουμε ότι σύμφωνα με τον ν. 4373/2016, ο οποίος προβλέπει τη δημιουργία Μητρώου Αθλητικών Φορέων, η Γενική Γραμματεία Αθλητισμού, θέτει για πρώτη φορά σε λειτουργία το «Μητρώο Αθλητικών Σωματείων», το οποίο αποτελεί την πρώτη επίσημη καταγραφή του συνόλου των αθλητικών ερασιτεχνικών σωματείων που διαθέτουν την ειδική αθλητική αναγνώριση.*

*Ως προπαρασκευαστικό στάδιο του καινοτόμου εγχειρήματος της δημιουργία του Μητρώου Αθλητικών Φορέων, είναι η εγγραφή των ερασιτεχνικών αθλητικών σωματείων, που διαθέτουν την ειδική αθλητική αναγνώριση, στην ειδική πλατφόρμα προεγγραφής αθλητικών σωματείων.*

*Η πλατφόρμα έχει τεθεί σε εφαρμογή στην ιστοσελίδα της Γενικής Γραμματείας Αθλητισμού (www.gga.gov.gr/mitroo).*

*Προκειμένου να ενταχθούν τα αθλητικά σωματεία, μέλη των αναγνωρισμένων αθλητικών Ομοσπονδιών, στα σχεδιαζόμενα μέτρα στήριξης του ερασιτεχνικού αθλητισμού, από την πανδημία του κορωνοϊού, σας γνωρίζουμε ότι η προεγγραφή των σωματείων πρέπει να γίνει μέχρι και την* ***Παρασκευή, 5 Ιουνίου 2020.***

*Με τον μοναδικό κωδικό μητρώου της Γ.Γ.Α. κάθε σωματείου, ο νόμιμος εκπρόσωπός του θα έχει τη δυνατότητα να εισέλθει στην πλατφόρμα και να συμπληρώσει όλα τα απαραίτητα πεδία, τα οποία και αφορούν ενδεικτικά τις εξής ενότητες: Στοιχεία φορέα, Αθλητές, Προπονητές, Αθλητικές Εγκαταστάσεις, Αθλητική Δραστηριότητα, Οικονομικά και Φορολογικά στοιχεία.*

*Τα μέτρα στήριξης θα ενεργοποιηθούν αφού προηγουμένως ελεγχθούν από τις αρμόδιες υπηρεσίες της Γενικής Γραμματείας Αθλητισμού τα κατατεθέντα δικαιολογητικά.*

Λευτέρης Αυγενάκης

Υφυπουργός Πολιτισμού και Αθλητισμού».